钦定古今图书集成/明伦汇编/官常典/第468卷 > 萧颖达
## 钦定古今图书集成/明伦汇编/官常典/第468卷 > 萧颖达

按《梁书》本传，“颖达，兰陵兰陵人，齐光禄大夫赤斧第
五子也。少好勇使气，起家冠军。兄颖胄，齐建武末亦
为西中郎外兵参军，俱在西府。齐季多难，颇不自安。
会东昏遣辅国将军刘山阳为巴西太守，道过荆州，
密敕颖胄袭雍州。时高祖已为备矣，仍遣颖胄亲人
王天虎以书疑之。山阳至，果不敢入城。颖胄计无所”
出，夜遣钱塘人朱景思呼西中郎城局参军席阐文、
谘议参军柳忱闭斋定议。阐文曰：“萧雍州蓄养士马，
非复一日。江陵素畏襄阳人，人众又不敌，取之必不
可，制之岁寒，复不为朝廷所容。今若杀山阳与雍州
举事，立天子以令诸侯，则霸业成矣。山阳持疑不进，
是不信我。今斩送天虎，则彼疑可释，至而图之，罔不
济矣。”忱亦劝焉，颖达曰：“善。”及天明，颖胄谓天虎曰：“卿
与刘辅国相识，今不得不借卿头。”乃斩天虎以示山
阳。山阳大喜，径将步骑数百到州阐文勒兵待于门。
山阳车逾限而门阖，因执斩之，传首高祖，且以奉南
康王之议来告，高祖许焉。和帝即位，以颖胄为假节、
侍中、尚书令、领吏部尚书、都督行留诸军事、镇军将
军、荆州刺史，留卫西朝。以颖达为冠军将军。及杨公
则等率师随高祖，高祖围郢城，颖达会军于汉口，与
王茂、曹景宗等攻郢城，陷之。随高祖平江州。高祖进
江州，使与曹景宗先率马步进趋江宁，破东昏将李
居士，又下东城。初，义师之起也，巴东太守萧《惠训》之
子璝、巴西太守鲁休烈弗从，举兵侵荆州，败辅国将
军任漾之于硖口，破大将军刘孝庆于上明，颖胄遣
军拒之。而高祖已平江、郢，图建康，颖胄自以职居上
将，不能拒制。璝等忧愧不乐，发疾数日而卒。州中秘
之，使似其书者假为教命。及璝等闻建康将平，众惧
而溃，乃始发丧。和帝赠颖胄“丞相义师。”初，颖达弟颖
孚自京师出亡，庐陵人循景智潜引与南归，至庐陵，
景智及宗人灵祐为起兵，得数百人，屯西昌药山湖。
颖达闻之，假颖孚节，督庐陵豫章临川南康安成五
郡军事、冠军将军、庐陵内史。颖孚率灵祐等进据西
昌，东昏遣安西太守刘希祖自南江入湖拒之。颖孚
不能自立，以其兵由建安复奔长沙，希祖追之，颖孚缘山逾嶂，仅以获免。在道绝粮，后因食过饱而卒。建
康城平，高祖以颖达为前将军、丹阳尹。上受禅，诏曰：
“念功惟德，列代所同，追远怀人，弥与事笃。齐故侍中、
丞相、尚书令颖胄，风格峻远，器㝢深邵，清猷盛业，问
望斯归。缔构义始，肇基王迹，契阔屯夷，载形心事。朕
膺大改物，光宅区宇，望岱观河，永言号恸。可封巴东
郡开国公，食邑三千户，本官如故。”赠颖孚右卫将军，
加颖达散骑常侍，以公事免。及大论功赏，封颖达吴
昌县侯，邑千五百户。寻为侍中，改封作唐侯，县邑如
故。迁征卤将军，太子左卫率。御史中丞任昉奏曰：“臣
闻贫观所取，穷视不为，在于布衣穷居，介然之”行，尚
可以激贪厉俗，惇此薄夫，况乎伐冰之家，争鸡豚之
利；衣绣之士，受贾人之服。风闻征卤将军臣萧颖达
启乞鱼军税，辄摄颖达宅督彭难当到台辨问，列称
“寻生鱼典税，先本是邓僧琰启乞，限讫今年五月十
四日，主人颖达，于时谓非新立，仍启乞接代僧琰，即
蒙降许登税，与史法论，一年收直五十万。”知其列状，
则与风闻符同，颖达即主。臣谨案：征卤将军、太子左
卫率、作唐县开国侯臣颖达，备位大臣，预闻执宪，私
谒亟陈，至公寂寞。屠中之志，异乎鲍肆之求；鱼飧之
资，不俟潜有之数。遂复申兹文二，追彼十一，风体若
兹，准绳斯在。陛下弘惜勋良，每为曲法，臣当官执宪，
敢不直绳。臣等“参议，请以见事免颖达所居官，以侯
还第。”有诏原之。转散骑常侍，左卫将军。俄复为侍中、
卫尉卿。出为信威将军、豫章内史，加秩中二千石，治
任威猛，郡人畏之。迁使持节、都督江州诸军事、江州
刺史，将军如故。顷之，征为通直散骑常侍、右骁骑将
军。既处优闲，尤恣声色，饮酒过度，颇以此伤生。九年，
迁信威将军、右卫将军。是岁卒，年三十四。车驾临哭，
给东园秘器，朝服一具，衣一袭，钱二十万，布二百匹。
追赠侍中、中卫将军，鼓吹一部。谥曰康。子敏嗣。颖胄
子靡，袭巴东公，位至中书郎，早卒。